Source: http://rup.ee/pluss/e-ajakiri/02-35-2018/huvitis-omandi-iguse-riive-eest
Timestamp: 2018-09-19 06:00:20+00:00
Document Index: 4165835

Matched Legal Cases: ['kohus ', 'kohus ', 'Riigikohus ', 'kohus ', '§ 156', 'Riigikohus ']

Hüvitis omandiõiguse riive eest - Pluss
https://www.riigikohus.ee/et/lahendid?asjaNr=2-14-60492/165
Riigikohtu tsiviilkolleegiumi 28.03.18 otsus nr 2-14-60492/165
Avaldaja esitas maakohtule avalduse avalikult kasutatavale teele juurdepääsu määramiseks, mille kohus rahuldas ning jättis jõusse esialgse õiguskaitse abinõu. Puudutatud isikud esitasid määruskaebuse, mille ringkonnakohus jättis rahuldamata. Kaebajad esitasid määruskaebuse, mille tulemusel tühistas Riigikohus ringkonnakohtumääruse osaliselt, saatis asja uueks läbivaatamiseks samale kohtule ning tühistas esialgse õiguskaitse abinõu. Ringkonnakohus tühistas maakohtu määruse korteriomanikele ühise hüvitise määramise osas ning määras igale korteriomanikule eraldi hüvitise. Kaebajad esitasid Riigikohtule määruskaebuse.
1. Asjaõigusseaduse (edaspidi AÕS) § 156 lõike 1 järgi on koormatud kinnisasja omanikel õigus saada lisaks maamaksu ja juurdepääsutee korrashoiu kulude hüvitamisele hüvitist ka omandiõiguse riive eest vastavalt saadavale kasutuseelisele. Koormatud kinnisasja omanikule tuleb maksta hüvitist omandiõiguse riive eest ka siis, kui juurdepääs määratakse mööda olemasolevat erateed ning juhul, kui koormatava kinnisasja omanik hakkab juurdepääsuteed ka ise kasutama.
2. Koormatud kinnisasja omanikule määratav hüvitis peab sisaldama ka hüvitist omandiõiguse riive eest. Hüvitise suuruse määramisel tuleb arvestada juurdepääsu taotleja huve, hüvitise maksmisega kaasnevat koormist ja taotlemise asjaolusid. Eelkõige tuleb arvesse võtta, millistel asjaoludel on taotleja juurdepääsust avalikule teele ilma jäänud ning kui juurdepääsu puudumine on tingimust taotlejast sõltumatutest asjaoludest, näiteks maareformist, võib olla alus hüvitise vähendamiseks.
3. Varasema praktika kohaselt peeti juurdepääsutasu osaks ka hüvitist omandi kitsendamisega kaasneva vara väärtuse vähenemise eest ning see tasu tuli asendada hüvitisega, mis tuleb koormatava kinnisasja igakordsele omanikule maksta kasutuseelise alusel. Juurdepääsu kasutamise eest saadava kasutuseelise hüvitamise eesmärgiks on tagada kinnisasja omanikule seisund, milles ta oleks olnud, kui ta oleks saanud juurdepääsualust maatükki juurdepääsuta ise kasutada ka mõnel muul otstarbel. Juurdepääsutasu peab sisaldama ühe osana ka hüvitist omandiõiguse riive eest ehk hüvitist kasutuseelise alusel, sõltumata asjaolust, kas juurdepääsu puudumine on tingitud juurdepääsu taotlejast sõltuvatest või sõltumatutest asjaoludest. Erisus seisneb, et kui juurdepääs kaotati juurdepääsu taotlejast sõltumatutel asjaoludes, annab see alust väljamõistetava hüvitise vähendamiseks.
Riigikohus rahuldas osaliselt määruskaebuse, tühistas ringkonnakohtu määruse hüvitise välja maksmata jätmise osas ja saatis asja uueks läbivaatamiseks samale kohtule.